Folketing
2012-11-02

Et øjeblik var jeg helt nervøs for, at den socialdemokratiske ordfører var blevet mundlam, og det er jeg rigtig glad for ikke er tilfældet (Lennart Damsbo-Andersens (S) mikrofon strejkede, da han skulle indlede sin korte bemærkning til ordføreren). Det er meget interessant, når man taler om virkelighed og spin, og i min verden er der altså tale om spin og om et gigantisk fupnummer, når det er, at man foregøgler langtidsledige danskere, langtidsledige borgere, at der venter et job på dem rundt om hjørnet. Og jeg må bare erkende, at jeg altså ikke er imponeret over, at der er blevet slået 27 job op på den pågældende hjemmeside inden for 9 dage. Altså, hvis det her virkelig skal rykke noget, hvis det skulle have rykket noget, var der jo langt, langt flere, som skulle have taget ejerskab til det her. Vi kan se, at der ikke bliver taget ejerskab. Kommunerne tager ikke ejerskab, og det gør ordførerens socialdemokratiske venner heller ikke, dvs. de borgmestre, der er socialdemokrater.